
ועדת החינוך, התרבות והספורט
03/12/2014

הכנסת התשע-עשרה
נוסח לא מתוקן

מושב שלישי
<פרוטוקול מס' 299>
מישיבת ועדת החינוך, התרבות והספורט
יום רביעי, י"א בכסלו התשע"ה (03 בדצמבר 2014), שעה 16:00
<סדר-היום:>
<הצעת חוק פיקוח על בתי-ספר (תיקון מס' 8) (השעיית עובד חינוך או עובד שירות מעבודתו), התשע"ד–2014>
נכחו:

<חברי הוועדה:> 
עמרם מצנע – היו"ר
שמעון אוחיון

פנינה תמנו-שטה

<מוזמנים:> 
	דליה מזרחי
	–
	ממונה תנועת עו"ה, משרד החינוך

	איל פרידמן-מירב
	–
	קב"ט ארצי, משרד החינוך

	לירן שפיגל
	–
	עוזר ליועצת המשפטית, משרד החינוך

	יעקב פרידברג
	–
	עו"ד, משרד המשפטים

	ד"ר יצחק קדמן
	–
	מנכ"ל, המועצה לשלום הילד


<ייעוץ משפטי: >
מירב ישראלי
<מנהלת הוועדה:>
יהודית גידלי
<רישום פרלמנטרי:>
רונית יצחק
<הצעת חוק פיקוח על בתי-ספר (תיקון מס' 8) (השעיית עובד חינוך או עובד שירות מעבודתו), התשע"ד–2014>
<היו"ר עמרם מצנע:>
אנחנו בנושא הצעת חוק פיקוח על בתי-ספר (תיקון מס' 8) (השעיית עובד חינוך או עובד שירות מעבודתו), התשע"ד–2014, והדיון הוא הכנה לקריאה שנייה ושלישית. היוזמת חברת הכנסת פנינה תמנו-שטה, קארין אלהרר, מיכל רוזין, אלעזר שטרן, עדי קול, שולי מועלם-רפאלי ואברהם מיכאלי. את רוצה לומר משהו, פנינה?
<פנינה תמנו-שטה:>
ברצוני לומר רק שאני מודה לך שכינסת את הוועדה בימים טרופים אלה, אפשר להגדיר את זה ככה. אני חושבת שזאת הצעת חוק חשובה, ולכן ברצוני להעביר אותה כי אי-אפשר לדעת מה ילד יום. אז יש כאלה שיש להם ביטחון עצמי גבוה והם רואים את עצמם מעבירים את זה בכנסת הבאה. עם זאת, אני חושבת שהעניין יותר חשוב מהדמות שהציעה, ולכן אני חושבת שנסיים את המלאכה בקדנציה הזאת.
<היו"ר עמרם מצנע:>
האם מישהו רוצה להגיד משהו לפני ההקראה? הערות? הארות?
<יעקב פרידברג:>
אפשר גם תוך כדי הקראה, אבל ההערות שנאמרו בדיון הקודם נותרו בעינן ולא פתרנו אותם. 

<לירן שפיגל:>
אנחנו חושבים שיש דברים בחוק שלא בשלים, יש קשיים שאנחנו רוצים עדיין להציף בפני הוועדה. אני גם רואה שהמשטרה לא פה. לגבי נושא של שרתים, כרגע מבחינתנו אנחנו לא יכולים להעביר את החוק כפי שהוא לעניין שרתים. לא נוכל לבצע את החוק במידה שהוא יעבור כפי שהוא, ואנחנו חוששים להעביר חוק שבסוף זה יהיה אות מתה או איזשהו מנגנון שיבואו אחר כך בתלונה למשרד החינוך שלא מבצע אותו. אני חושב שזה לא נכון, לא מבחינת הכנסת וגם לא מבחינת משרד החינוך. אם אנחנו כבר מעבירים חקיקה אנחנו מעדיפים חקיקה שאנחנו יכולים לבצע אותה. היום אין לנו מנגנון בכלל לעניין שרתים. לגבי עובדי הוראה נצטרך - - - 
<היו"ר עמרם מצנע:>
מה זאת אומרת אין מנגנון לגבי שרתים? הלוא השרתים כפופים לשלטון המקומי. 

<לירן שפיגל:>
לא, אדוני, אני לא מסתכל כרגע על השלטון המקומי. השלטון המקומי זה עוד המקרה אולי יחסית קל כאן.
<מירב ישראלי:>
יש להם חוק.
<לירן שפיגל:>
יש להם חוק משלהם. אני מדבר על כל אותן בעלויות מגני-ילדים ועד כיתה י"ב. 

<היו"ר עמרם מצנע:>
זאת אומרת, במוכר שאיננו רשמי.

<לירן שפיגל:>
במוכר שאינו רשמי ובגנים פרטיים שהם אפילו לא מוכר שאינו רשמי. כל גן עם 11 ילדים מקבל רישיון ומחזיק סייע או סייעת או משהו כזה. אז לגבי עובדי הוראה עוד איכשהו - - -

<היו"ר עמרם מצנע:>
רגע, אבל אתם לא יכולים לשלול את הרישיון אם גן-הילדים או בית-הספר לא פועל.
<לירן שפיגל:>
זה נכון, אבל הרישוי הוא הליך מאוד מאוד מורכב. אני בטוח שכבוד היושב-ראש נחשף אליו קצת מניסיונו הרב וגם פה בוועדה. הוא תהליך מאוד מאוד מורכב שאישור העובדים הוא רק חלק ממנו, כאשר המשקל הגדול שניתן עד היום ניתן לעובדי הוראה, זה המשקל העיקרי. 

<היו"ר עמרם מצנע:>
ברור, אבל אם אתה בא - - -
<לירן שפיגל:>
ולגבי עובדי הוראה, היום לפחות יש לי סמכות לפי חוק המרשם הפלילי לעיין במרשם גם בלי שאני צריך הסכמה של מאן דהו, ואני יכול לעיין במרשם, ואני יכול לראות גם עד תקופת המחיקה מה הסיפור עם אותו עובד. לגבי עובדי שירות אני אפילו לא צריך לתת אישור, אני פסיבי בהליך הזה. כלומר, אם נודע - - - 

<פנינה תמנו-שטה:>
אז יש לי שאלה, האם בתי-ספר לא יכולים כל שנה לבדוק מי העובדים שלהם? 

<מירב ישראלי:>
אין להם סמכות.
<לירן שפיגל:>
אין להם סמכות. הם לא יכולים לעיין במרשם הפלילי.
<פנינה תמנו-שטה:>
אבל זה בדיוק מה שהחוק יכול גם להקנות. זה המנגנון שאתם תצטרכו אולי לפתח.
<לירן שפיגל:>
לא נוכל לתת לבתי-ספר סמכות לעיין במרשם הפלילי. הסמכות במרשם הפלילי למי ניתן לעיין היא סמכות מאוד מוגבלת. היום מעסיקים לא יכולים לראות מרשם פלילי, הם אפילו לא יכולים לבקש תצהיר - - - 

<פנינה תמנו-שטה:>
מה זאת אומרת? בפעם הקודמת אמרת שיש להם סמכות לבקש.
<לירן שפיגל:>
לא, אחדד, אולי לא הובנתי. אני מדבר על הסמכויות של משרד החינוך. לבתי-ספר אין סמכויות בעניין הזה בכלל. הדבר היחידי שבתי-ספר יכולים לפנות לגביו זה לבקש אישור העסקה לפי חוק למניעת העסקת עברייני מין במוסדות מסוימים, הם חייבים כמעסיק לפנות למשטרה ולבקש ממנה אישור אם אפשר להעסיק את העובד או לא. מדובר רק על מקרים שהעובד הורשע או שיש איזשהו נתון אחר לפי החוק, שהמשטרה יכולה לאשר או לא לאשר בגינו. אנחנו מדברים פה על סיטואציה של איתור קבוצה מסוימת שהוגש לגביה כתב אישום, זו קבוצה שהיא יותר מוגדרת.
<פנינה תמנו-שטה:>
מה ההבדל בין עובדי הוראה בחוק הזה? הרי אמרנו בין עובד חינוך לבין עובד שירות. 

<לירן שפיגל:>
אסביר. זה בשני היבטים. אם אני מתייחס להיבט של חוק המרשם הפלילי, זה בהיבט הזה. היום לפי חוק המרשם הפלילי יש לי סמכות לעיין במרשם הפלילי גם בלי הסכמה של עובד הוראה, בלבד שדיווחו לי על עובד ההוראה הזה שרוצים שהוא יכנס לבית-הספר. יש לי סמכות מכוח סעיף 5 לחוק המרשם בפריט (מ). אני יכול לעיין כשמשרד המשפטים הסביר כבר שזה חריג לחריגים כי הם לא נתנו את זה לאף משרד אחר בהיקף הזה, ואז אני יכול לעיין במרשם הפלילי. ואחרי שאני עושה את זה – אנחנו עושים את זה בדרך כלל בשלב הכניסה ופעם בחמש שנים אנחנו עושים הרצה נוספת, אנחנו מתחילים לדלות את כל אותם עובדים שיש לגביהם כתב אישום או הרשעה או כל רישום - - - 

<פנינה תמנו-שטה:>
אתה אומר שאם הייתה סמכות גם על עובדי שירות בחוק הזה, זאת אומרת שיכולת לאכוף. 

<לירן שפיגל:>
יכולתי לאכוף, כן, וכרגע אין לי סמכות.
<פנינה תמנו-שטה:>
אז אולי צריך התניה כלשהי בחוק הזה ואז אנחנו פותרים את הבעיה. 
<לירן שפיגל:>
זה דורש לתקן את חוק המרשם הפלילי.

<יעקב פרידברג:>
זה דבר שאמרתי.
<פנינה תמנו-שטה:>
הרי גם אז דיברנו על זה שצריך לתקן לגבי עובדי שירות את החוק של המרשם הפלילי. אנחנו יכולים להגיד שלעניין סעיף של עובד שירות, כי לגבי עובד חינוך אמרנו שאין בעיה, שזה יהיה בכפוף ליום בו יכנס תיקון לחוק המרשם הפלילי. 

<מירב ישראלי:>
לא.
<לירן שפיגל:>
זה לא.
<פנינה תמנו-שטה:>
אי-אפשר לעשות דבר כזה?

<לירן שפיגל:>
לא. עוד לא נכנסתי לקושי שיש לנו היום. אסביר איך משרד החינוך עובד היום לגבי הנושא של מרשם פלילי. זה שלעובד יש מרשם פלילי זה לא אומר שאוטומטית אנחנו שוללים. מתכנסת ועדה של מספר גורמים במשרד לגבי כל עובד ועובד, קב"ט המשרד, כוח-אדם בהוראה, יועץ משפטי, מעיינים בכל מקרה, לפעמים אתה צריך לעשות שימוע לעובד הזה לפני שאתה מקבל לגביו החלטה אם כן או לא. זה מנגנון מאוד מאוד מורכב שקיים במגבלות של התקנון היום במשרד החינוך ברמה מוגבלת מסוימת. 

כדי ליישם את החוק הזה רק לעובדי הוראה נצטרך היערכות. אתה צריך גם להבין מה המשמעות. היום איל הקב"ט של משרד החינוך יושב, ופעם בחמש שנים בוא נגיד שאנחנו רוצים לבדוק מה המצב, מוציא, מריץ את כל עובדי ההוראה שמצויים לנו במערכת ומתחיל לשלוף את אלה שיש להם עבירות, ואז צריך לגבי כל עובד ועובד לבדוק. 
<היו"ר עמרם מצנע:>
לבדוק מה העבירה. 

<לירן שפיגל:>
לבדוק מה העבירה. היום זה אומר שגם - - -
<פנינה תמנו-שטה:>
אתה יודע מה יכול לקרות בחמש שנים?
<היו"ר עמרם מצנע:>
פעם בחמש שנים אצל עובדים קיימים.

<פנינה תמנו-שטה:>
אני אומרת שגם המצב הזה כל כך חמור בעיני, שהבדיקה נעשית רק פעם בחמש שנים.
<היו"ר עמרם מצנע:>
עוד פעם, זה במקרה שהעובד לא מדווח, כי העובד מחויב לדווח אם חל שינוי. אם הוא לא מדווח, זאת אומרת, זה בעצם שלייקס על שלייקס. 
<פנינה תמנו-שטה:>
הבנתי.

<היו"ר עמרם מצנע:>
תגיד, יש לי שאלה אליך, אליכם, יש היגיון לחוקק את החוק כך שיחול רק על עובדי מדינה ועובדי רשויות מקומיות - - 

<יעקב פרידברג:>
עובדי הוראה.
<היו"ר עמרם מצנע:>
- - בשלב זה, ואחר כך להתמודד עם היתר כדי לפחות לא להשאיר את זה פתוח לגמרי.
<פנינה תמנו-שטה:>
זה מה שהוא הציע לי.
<לירן שפיגל:>
לגבי עובדי מדינה אחזור ואזכיר, חוק הפיקוח לא חל על עובדי מדינה, והיום הנציבות גם כך עושה את הבדיקה הזאת. 

<מירב ישראלי:>
יש את החוק שלנו.
<לירן שפיגל:>
והיום כבר בשלב החקירה הנציבות מחליטה, מודיעה שצריך להשעות עובד. זה אפילו לא מגיע מאתנו.
<מירב ישראלי:>
זה מכוח חוק שירות המדינה, זה לא קשור. 

<לירן שפיגל:>
חשבנו שאם כבר רוצים לקדם את החוק הזה אז כרגע לא לדבר על נושא של שרתים ומזכירים, ולתת לנו – יש לנו צורך להקים פה מנגנון גם מול המשטרה כי - - - 

<פנינה תמנו-שטה:>
אז מה אתה מציע? שנתקן את זה בעתיד?
<מירב ישראלי:>
לא, הוא רוצה לגבי עובדי הוראה.
<פנינה תמנו-שטה:>
לא, לגבי השרתים, אני אומרת לכם, גם אז סיפרתי לכם את הסיפור, אבל שם יש באמת בעיה רצינית.
<לירן שפיגל:>
אני מסכים אבל אני חייב להביא את הקשיים בפני המשרד. 

<היו"ר עמרם מצנע:>
אני שואל אותך רגע שאלה, יש היגיון, זאת אומרת, יש משפט קיום לאפשרות שנחיל את זה על כל מי שהוא, עוד פעם, עובד מדינה או עובד הרשויות המקומיות.
<יצחק קדמן:>
זה חל ממילא, את זה יש. 

<מירב ישראלי:>
זה חל.

<יצחק קדמן:>
כל החומר שהיה לי לסתום את החלל של אלה שאינם - - -

<יעקב פרידברג:>
אני לא צריך את החוק הזה בשביל זה.

<פנינה תמנו-שטה:>
לא, עובדי חינוך, לא נכון.

<קריאות:>
- - -

<יעקב פרידברג:>
זה עובדי הוראה שאינם עובדי מדינה.

<פנינה תמנו-שטה:>
זה לא נכון, עובדי חינוך זה עובדי קבלן. הוא אומר עובדי חינוך שאינם עובדי מדינה. אתה אומר כאילו לא צריך את החוק.
<היו"ר עמרם מצנע:>
לא, מה שהם אומרים, זה עובדי הוראה - - -

<פנינה תמנו-שטה:>
את עובדי חינוך הראשון בלי עובדי השירות.

<יעקב פרידברג:>
הכוונה היא למורים שעליהם חל סעיף 16 כפי שהוא היום, וסעיף 5 לחוק המרשם הפלילי ותקנת השבים. עליהם רוצים להוסיף את העניין של הגשת כתב אישום. השאלה אם אפשר לעשות את זה. 
<פנינה תמנו-שטה:>
יש לי שאלה, נגיד שאנחנו, ובאמת אקבל את זה, וגם היושב-ראש, שעובדי שירות יצאו מהסיפור הזה, - -
<יצחק קדמן:>
חכי, חכי.
<היו"ר עמרם מצנע:>
לא, עוד לא להוציא.
<פנינה תמנו-שטה:>
- - האם משרד החינוך עצמו יפעל כדי לעשות את זה? הרי בסוף גם המשרד יכול להגיש. יש פה לקונה, יש פה מצב לא טוב לילדי ישראל. בסוף תצטרכו להמשיך עם העבודה הזאת עם עובדי השירות כדי שתהיה לכם האפשרות שיהיה מנגנון ושתדעו מי עובד עם הילדים האלה. אתם כיועצים משפטיים של המשרד תצטרכו לפעול למען זה כי יש הצעות. הרי אנחנו יודעים - - - 

<היו"ר עמרם מצנע:>
יגידו לך כן, אבל זה כרגע לא משנה, זה על הקרח.
<לירן שפיגל:>
אני מקבל את ההערה של חברת הכנסת, אבל זה מצריך דיון במשרד.
<מירב ישראלי:>
אצל השר הבא.

<יצחק קדמן:>
כרגע אין שר.

<היו"ר עמרם מצנע:>
אבל, פנינה, תוכלי בכנסת הבאה לדחוף את זה קדימה. 
<פנינה תמנו-שטה:>
בעזרת השם.
<היו"ר עמרם מצנע:>
בעזרת השם והבוחרים. 

<לירן שפיגל:>
רק למען הסר ספק, הוועדה נתנה לנו ארכה לדון, כבר התחלנו לדיון בעניינים האלה. זה לא שכרגע - - - 

<פנינה תמנו-שטה:>
יפה, אני מאוד שמחה, זה מעודד.
<היו"ר עמרם מצנע:>
בסדר, אבל בגלל הנסיבות רצינו - - -
<לירן שפיגל:>
אבל לא מיצינו את כל הבדיקות שצריך.

<פנינה תמנו-שטה:>
תראה, באתי רגועה בגלל שזה יום פיזור הכנסת. 

<היו"ר עמרם מצנע:>
כן, יצחק.

<יצחק קדמן:>
אני רוצה לנסות להציע הצעה כי מצד אחד את הבעיות שהם מצביעים עליהם לגבי עובדי שירות, זה מה שאתם מצביעים כרגע, כנראה שאי-אפשר לפתור היום; ומצד שני, עובדי שירות זו קבוצה, איך להגיד את זה בצורה עדינה, לפעמים בסיכון הרבה יותר גבוה מאשר עובדי הוראה לעשות מעשים שלא ייעשו. 

<פנינה תמנו-שטה:>
אני לא מסכימה. 
<יצחק קדמן:>
אני אומר לך, לפי הנתונים שיש לנו, שהרבה יותר פגיעות באות דווקא לא מאנשי הוראה. 

<פנינה תמנו-שטה:>
שאני לא אסיק מזה שאנשים שהם עניים או שאין להם השכלה הם יותר עברייני מין.
<יצחק קדמן:>
לא, מי אמר שזה קשור להשכלה? 

<פנינה תמנו-שטה:>
זה האנשים. 

<יצחק קדמן:>
אני יכול להגיד לך שאדם שלא היה מורה והיה אחראי על חדר מחשבים, והוא לא נחשב עובד הוראה ויש לו השכלה מאוד גבוהה, פגע בילדים, אז זה לא קשור להשכלה. אבל בואו נלך רגע – מה שאני מנסה לעשות זה לפחות לגבי עובדי שירות, להציע הצעה שאם נודע למשרד החינוך שהוגש כתב אישום בעבירות שמנויות פה הוא יהיה חייב להשעות. זה יחסוך מהם את כל האקטיביות שהם צריכים והם עוד לא יודעים איך לעשות את זה מול המרשם. 

<לירן שפיגל:>
את זה אני חושב שאני יכול לעשות כבר היום. היום מי שמתקבלת לגביו תלונה - - - 

<יצחק קדמן:>
לא, אי-אפשר לעשות היום. 
<פנינה תמנו-שטה:>
לא, הוא אומר שאי-אפשר. זו לדעתי פשרה נכונה.
<לירן שפיגל:>
אסביר, אקריא לכם.

<יצחק קדמן:>
רגע, שנייה, במיוחד באותם מקומות שאתם לא בעלי הבית. אני מתכוון לאותן בעלויות, זה יכול להיות מוכר שאינו רשמי, זה יכול להיות כל אותם בתי-ספר של רשתות שהם לא בעל הבית, הם לא המעסיק. ולכן, לפחות אם נודע להם - - 
<פנינה תמנו-שטה:>
נכון.
<יצחק קדמן:>
- - שיש מישהו כזה, שתהיה להם הסמכות לחייב השעיה שלו. אז הם לא צריכים ללכת למרשם הפלילי בכלל.

<פנינה תמנו-שטה:>
זה רק לגבי עובדי השירות והמזכירים.
<יצחק קדמן:>
זה לגבי עובדי השירות בלבד.
<פנינה תמנו-שטה:>
אם זה קיים, אתה לא אמור להתנגד כי זה בלאו הכי קיים, זה פשוט שלייקס. אם אתה אומר שזה גם ככה קיים אז אין לך מה להתנגד, אלא להסכים עם מה שקיים. אנחנו רוצים שזה יהיה כתוב. 

<איל פרידמן-מירב:>
השאלה אם אנחנו יכולים לחייב. 

<לירן שפיגל:>
לא, זה מצריך תיקון בחוק אחר. היום מה שקורה זה דבר כזה, לפי סעיף 22 לחוק - - -

<היו"ר עמרם מצנע:>
איזה חוק?

<לירן שפיגל:>
חוק הפיקוח. כתוב: "המנהל הכללי רשאי לדרוש מאת בעל רישיון שיפטר מיד עובד שירות אם נתקיים לגביו אחד מאלה" – ואקריא את הסעיף הספציפי: "הוכח למנהל הכללי שיש בהתנהגותו של העובד משום השפעה מזיקה על תלמידים". 

<יצחק קדמן:>
זה לא קשור.

<היו"ר עמרם מצנע:>
רגע, רגע. גם הטרדה מינית זו השפעה מזיקה.
<לירן שפיגל:>
מה שאני מבין, ככה, אם הוגש כתב אישום ואני יכול לדרוש פיטורים, נראה לי שאני יכול גם לדרוש משהו מקל יותר. כלומר, כל עוד הוגש כתב אישום ולא הורשע האדם אני יכול לדרוש שישעו את אותו עובד והוא לא יהיה - - - 

<פנינה תמנו-שטה:>
אבל הסעיף נתון לפרשנות, ולכן אני חושבת, אם אתה אומר שזו גם ככה הסמכות שקיימת לי, אני חושבת שכדאי שנעגן את זה בחוק בצורה הזאת. זה הרבה יותר - - - 

<לירן שפיגל:>
כלומר שאם הוגשה - - -

<פנינה תמנו-שטה:>
שהנטל מגיע למשרד החינוך רק ברגע שנודע למשרד החינוך או הוגשה תלונה, אתה אומר שזה בלאו הכי קיים בסעיף הזה, רק שהסעיף הזה נתון לפרשנות. 

<יעקב פרידברג:>
אבל את מבינה שאת בעצם מצפה לשיתוף פעולה מצד המואשם. 

<פנינה תמנו-שטה:>
לא, ממש לא. ממש לא. אני חושבת שאתה מפרש את זה לא נכון. מה זה מבקשת שיתוף פעולה מהמואשם? 

<יצחק קדמן:>
אני אודיע לך, בסדר? בוא נניח שאני יודע על מקרה, אני אפנה למשרד החינוך - - - 

<מירב ישראלי:>
כן, אבל איך הוא יאמת שמה שאתה אומר נכון?

<יעקב פרידברג:>
איך זה יאומת שזה נכון?

<מירב ישראלי:>
איך הוא יאמת? הרי כל אחד יכול - - -
<יצחק קדמן:>
שיפנה למשטרה.
<פנינה תמנו-שטה:>
אז פונים למשטרה.

<יעקב פרידברג:>
זו הבעיה.

<מירב ישראלי:>
זו הבעיה.

<יצחק קדמן:>
לא, לא למרשם הפלילי.

<פנינה תמנו-שטה:>
אז אין בעיה.
<יצחק קדמן:>
לא לקבל את כל השרתים.

<פנינה תמנו-שטה:>
אני רוצה להגיד שאז אין בעיה. ברגע שבאים בתלונה למשטרה - - -
<מירב ישראלי:>
אבל הוא לא יכול לקבל מידע לגביו.

<היו"ר עמרם מצנע:>
בואו רגע נגדיר על מה מדובר. מדובר על כך שבמידה שנודע למשרד החינוך. הלוא היום אני מבין שיכול להיות מקרה שבגן-ילדים או בבעלות, מזכירה או שרת או עובדי שירות אחרים, יש כתב אישום על פגיעה מינית וכולם יודעים את זה כי זה כבר פורסם בתקשורת, והיום אין כלי בעצם להשעות את העובד הזה. נכון?
<לירן שפיגל:>
להשעות.
<פנינה תמנו-שטה:>
לא, הוא אומר שיש לו את הסמכות.

<היו"ר עמרם מצנע:>
אבל לא לפטר.
<לירן שפיגל:>
אני חושב שאני יכול לפטר אבל - - - 

<יצחק קדמן:>
לא, זה מאוד - - -
<לירן שפיגל:>
אני חושב שאני יכול לפטר, אבל אני צריך שיוכח שיש השפעה מזיקה. אני חושב שאם הוגש כתב אישום נגד מישהו על פגיעה מינית בקטין, גם אם זה לא תלמיד, אני יכול לבקש שישעו או יפטרו אותו. 
<מירב ישראלי:>
גם אם – זו לא בעיה, כי יש חוק אחר.

<פנינה תמנו-שטה:>
אז יש לך סמכות.

<לירן שפיגל:>
אני חושב שיש לי סמכות אם נודע לי.

<היו"ר עמרם מצנע:>
אבל אם זה קיים אז אפשר להכניס את זה גם לפה. 
<פנינה תמנו-שטה:>
נכון.

<לירן שפיגל:>
אתם רוצים להכניס את זה בצורה מפורשת באיזשהו אופן לחוק, אז ארצה להתייעץ ולבדוק את זה עם המשרד עכשיו.
<היו"ר עמרם מצנע:>
בסדר. זאת אומרת, אם נודע.
<לירן שפיגל:>
אם אין איזשהו קושי. 

<פנינה תמנו-שטה:>
אז אתה רוצה לצאת ולהתייעץ קודם. 

<לירן שפיגל:>
עכשיו אצא ואתייעץ.

<יעקב פרידברג:>
גם אני אצא להתייעץ דקה, אם אפשר.
<לירן שפיגל:>
תודה.

<היו"ר עמרם מצנע:>
תתייעצו.

<פנינה תמנו-שטה:>
כן, אבל לא צריך להתנגד למשהו שקיים, אני לא מצליחה להבין את זה. 

<לירן שפיגל:>
אני פשוט לא רוצה שייווצר מצב שאגיד לך ואחר כך - - -
<פנינה תמנו-שטה:>
זה בסדר, תתייעץ אם יש לך סמכות, נבוא ונסכים על זה. אני לא רואה שום התנגדות.
<מירב ישראלי:>
זה בדרך כלל לא הסדר שעושים, או שנותנים לך סמכות לפנות למרשם הפלילי או שלא.

<היו"ר עמרם מצנע:>
לא, אין סמכות.

<מירב ישראלי:>
אז אני אומרת, הנודע הזה לא נראה לי.
<פנינה תמנו-שטה:>
אתה יודע איך אומרים בשפה עממית, next.
<היו"ר עמרם מצנע:>
אבל, מירב, יש הבדל בין לא כלום לבין שאם נודע. עכשיו, הרבה דברים נודעים.

<מירב ישראלי:>
נכון.

<היו"ר עמרם מצנע:>
אז זה נכון, לא הגענו למלוא הספציפיקציה ולא פתרנו את כל הבעיות.

<פנינה תמנו-שטה:>
אבל זה מביא אותם גם למצב של יותר עקשנות, והם לא רוצים כל כך לקחת את הסמכות, אני מבינה, אבל היום זה פרוץ מאוד. 
<היו"ר עמרם מצנע:>
אפשר גם עוד דבר, הלוא כל המוסדות הלא רשמיים מקבלים כל שנה רישיון. 

<איל פרידמן-מירב:>
נכון.
<היו"ר עמרם מצנע:>
בתנאי לרישיון צריך שהוא גם ידווח על מי מעובדיו שהוגש נגדו כתב אישום.
<מירב ישראלי:>
אבל גם הוא לא יודע.

<איל פרידמן-מירב:>
הבעיה היא שהוא לא יכול לדעת.

<מירב ישראלי:>
הוא לא יודע, הוא לא יכול לגשת למידע הזה.

<איל פרידמן-מירב:>
הוא לא יכול לדעת, אלא אם כן העובד דיווח לו ועדכן אותו. קודם כול, רציתי להגיד שאנחנו עושים הרבה מאוד פעולות, לא חיכינו לוועדה ולהצעת החוק כדי לעשות את הבדיקות ואת כל מה שנדרש בכלים הקיימים. כמובן שאם נודע לנו על עובד, גם עובד מינהלה, גם אם נפתחת נגדו חקירה, אנחנו פועלים כדי להשעות אותו וכדי לדאוג שהוא לא יכנס לבית-ספר עד שתתברר התמונה, בטח אם מדובר בעבירות מין. זה מבחינתנו קו אדום שאנחנו פועלים. 

<יצחק קדמן:>
אנחנו רק רוצים לעגן את זה בחוק.
<איל פרידמן-מירב:>
בדיוק. זה מצוין, אבל המנגנון של המידע הזה, אם הוא על בסיס וולונטרי אז זה משהו אחד, ואם זה על בסיס איזשהו מנגנון שצריך לבוא מאותה רשות מקומית, מאותו מנהל בית-ספר, מהמשטרה אלינו אז זה כבר סיפור אחר.
<יצחק קדמן:>
זה פתרון פשרה, זה לא הפתרון האידיאלי.
<פנינה תמנו-שטה:>
זה לא אולטימטיבי, עבורי זה פתרון של פשרה. כולנו פה מתפשרים עכשיו, אבל הייתי רוצה שהחוק יעבור as ia. לא נורא, ד"ר קדמן, במושב הבא, מצנע יהיה עדיין בעזרת השם יושב-ראש הוועדה. 
<היו"ר עמרם מצנע:>
אנחנו מתחלפים, ד"ר קדמן לעולם נשאר.
<שמעון אוחיון:>
לא אכפת לנו להתחלף, רק שלא נהיה בני חלוף.
<היו"ר עמרם מצנע:>
להתחלף אחד עם השני. נהיה גם בני חלוף.
<פנינה תמנו-שטה:>
אנחנו בני חלוף. 
<(הישיבה נפסקה בשעה 16:25 ונתחדשה בשעה 16:29.)>
<היו"ר עמרם מצנע:>
קיבלת תשובה?
<לירן שפיגל:>
כן. קיבלתי עמדה שהם לא יכולים להסכים כרגע לתקן את העניין של שרתים. 

<מירב ישראלי:>
כן, זה בעייתי.

<לירן שפיגל:>
זה בעייתי, צריך לבדוק את זה, זה לא משהו שאפשר לעשות אותו ככה. 
<היו"ר עמרם מצנע:>
אז מה ההצעה? שפשוט נשאיר "השעיית עובד חינוך", נקודה? נמחק את "או עובד".

<מירב ישראלי:>
כן. 

<היו"ר עמרם מצנע:>
ואז זה לא מופיע בשום מקום אחר בחוק? אם אנחנו רק בכותרת.

<מירב ישראלי:>
לא, הוא היה צריך להוריד פשוט את הסעיפים שנוגעים לעובדי שירות. הרי לגבי עובדי חינוך זה - - -
<פנינה תמנו-שטה:>
לא הבנתי, רגע, מצנע, אתה ממהר. לא שמעתי מה אמרתם.

<היו"ר עמרם מצנע:>
אני לא ממהר.

<לירן שפיגל:>
העמדה שקיבלתי זה שאנחנו לא יכולים לתקן את הנושאים שנוגעים לעובדי שירות. 
<פנינה תמנו-שטה:>
אתה אומר שאין לך סמכות. בעצם למה שהקראנו קודם אתה אומר, אני חוזר בי. 

<היו"ר עמרם מצנע:>
לא, הבעיה לא סמכות, פנינה, היועצים המשפטיים מאוד זהירים, זה חוק, זה דבר מאוד רציני. 

<פנינה תמנו-שטה:>
נכון, אבל קודם הוא אמר: יש לנו סמכות. הוא אמר, אלך לבדוק בכל מקרה.
<היו"ר עמרם מצנע:>
לא, יש לו סמכות.

<לירן שפיגל:>
אבל כרגע אני אומר שזה במגבלות של מה שכבר יש לי היום בחוק, אין לי מעבר, ולכן אנחנו לא יכולים - - -
<היו"ר עמרם מצנע:>
הוא אומר, לפי אותה סמכות שהם יכולים להשעות - הביא נזק לזה, זה עניין שיכולה להיות בו פרשנות, אבל רצית להכניס את זה לחוק, לחוק אי-אפשר להכניס את זה. 

<פנינה תמנו-שטה:>
שוב אני חוזרת, השאלה היא כזו, היום לפי הסעיף שהקראת יש לך סמכות שלפי הפרשנות שלך מה שמזיק לילדים אתה יכול לעשות צעדים באופן אקטיבי. 

<לירן שפיגל:>
נכון.
<פנינה תמנו-שטה:>
אז אמרנו, אם יש את הסמכות, אז נגיד, אם נודע, ואז אתה משתמש בלאו הכי בסמכות שלך. 

<לירן שפיגל:>
אני אומר עוד פעם, כל תיקון יש לו משמעויות, וכרגע הונחיתי לא לתקן את הנושאים שנוגעים לעובדי שירות.
<פנינה תמנו-שטה:>
אתה אומר, זה לא משנה אם יש לי סמכות או אין לי, הם ביקשו ממני לא להתעסק בזה.

<לירן שפיגל:>
כן.
<יצחק קדמן:>
אתה שואל עורך-דין שאלה אז הוא קודם אומר לך לא, זה כמו אפסנאי בצבא.
<יעקב פרידברג:>
תראו, תיארתי את העניין הזה אצלנו.
<פנינה תמנו-שטה:>
מצנע, אני לא מקבלת את זה. אם יש לכם סמכות – אני מבינה שהמשרד דואג לזה שלא יהיו עליו יותר מדי סמכויות.
<היו"ר עמרם מצנע:>
פנינה, יש לך טלפון לשר החינוך? דברי אתו. כן, מה רצית להגיד?
<פנינה תמנו-שטה:>
לא, גם אם לא, גם בלאו הכי הם לא יכולים להגיש רוויזיה והכול תלוי בנו. אני ואתה, אני רוצה שנפעיל רגע את - - -

<היו"ר עמרם מצנע:>
לא, אני לא אכופף להם את היד.
<יעקב פרידברג:>
נשאלנו לגבי מצב שבו נודע למשרד החינוך שהוגש כתב אישום. במקרה כזה כבר כיום בחוק יש הרי סמכות לבקש מידע מהמרשם הפלילי, הוא רק לפי סעיף 6 לחוק המרשם הפלילי ותקנת השבים, וצריך לקבל הסכמתו של העובד לקבל את המידע. במקרה קונקרטי, כך אני סבור, לא נראה לי שמשרד החינוך יתנגד לזה, אם יש כתבות בעיתון שהוגש כתב אישום נגד פלוני או שד"ר קדמן העביר אלינו מידע - - 

<פנינה תמנו-שטה:>
נכון.
<יעקב פרידברג:>
- - שהוגש כתב אישום כנגד פלוני, אפשר לבקש מאותו אדם את הסכמתו לבחון במרשם הפלילי - - - 
<היו"ר עמרם מצנע:>
ואם הוא לא נותן הסכמתו אז משעים אותו.

<יעקב פרידברג:>
ואם הוא לא נותן אני חושב שזה לא סביר לא להשעות אותו, זה הכול.

<פנינה תמנו-שטה:>
נכון, אבל זה מה שאנחנו אומרים.

<היו"ר עמרם מצנע:>
לא, אבל עוד פעם, הוא אומר שזה קיים היום, להכניס לחוק הם לא רוצים.

<פנינה תמנו-שטה:>
אבל למה? אני לא מצליחה להבין את ההיגיון.

<יעקב פרידברג:>
כי זה כבר קיים, חברת הכנסת.

<פנינה תמנו-שטה:>
אז אם זה קיים אין לכם סיבה להתנגד, זה מה שאני אומרת לכם. זה שאתם מתנגדים - - - 

<יעקב פרידברג:>
מה שקיים אתה לא צריך להוסיף. 

<פנינה תמנו-שטה:>
אני חושבת שכן, בגלל שהסעיף ההוא נתון לפרשנות. הרי שמענו את הסעיף והוא הקריא אותו בקול, ואשמח אם תקריא את זה עוד הפעם, אז מה הבעיה אם יש לכם סמכות - להתנגד לזה? אני לא מקבלת את זה. באמת אני אומרת לכם. אם יש סמכות, אין מה להתנגד. ואני חושבת שמה שד"ר קדמן אמר פה – ואני חושבת שכולנו פה סביב השולחן הזה אנשים שבסך הכול לא מנסים לכפות משהו שאי-אפשר לעמוד בו, אבל אם זה משהו שאתם גם ככה עומדים בו, ההתנגדות לא סבירה בעיני. 

<יצחק קדמן:>
אני גם רוצה לשאול אולי את היועצת המשפטנית של הוועדה, אם העובדה שזה עבר בקריאה הראשונה "כולל עובדי שירות" ואחר כך הורידו את עובדי השירות, - - 

<פנינה תמנו-שטה:>
זה לא משנה.
<יצחק קדמן:>
- - מחר מישהו יעלה את זה כטענה שזה לא - - - 

<פנינה תמנו-שטה:>
לא, בשביל זה יש קריאה ראשונה ואחר כך הכנה לקריאות שנייה ושלישית.

<מירב ישראלי:>
יש פרוטוקול, ואומרים למה הורידו אותם. 

<היו"ר עמרם מצנע:>
אם מישהו שואל, זאת לא הבעיה.
<מירב ישראלי:>
אף אחד לא יכול לטעון שהכוונה הייתה לא - - -
<היו"ר עמרם מצנע:>
פנינה, אני מציע שנשאיר את החוק הזה בלי עובדי שירות, ובעזרת השם - - - 

<פנינה תמנו-שטה:>
אני מציעה שהוא ייתן לי תשובה באמת רצינית שאוכל להבין למה. 

<היו"ר עמרם מצנע:>
הוא נותן לך תשובה, את לא מקבלת אותה.
<פנינה תמנו-שטה:>
לא, הוא אומר לי: יש סמכות, אני לא רוצה שיהיה כתוב. 

<היו"ר עמרם מצנע:>
אז לא כתוב.

<פנינה תמנו-שטה:>
אז זה מראה לי סוג של התנערות מאחריות שגם בלאו הכי יש.

<היו"ר עמרם מצנע:>
היועץ המשפטי שמייצג את משרד החינוך דיבר עם האנשים במשרד החינוך, והם נזהרים מלתקן משהו שהם לא בדקו אותו לעומק, זו תשובתו.
<פנינה תמנו-שטה:>
זו תשובה אחרת.

<יצחק קדמן:>
אולי עוד ניסיון פשרה. אולי נשאיר את עובדי השירות ונעשה תאריך תחילה מאוחר יותר לעובדי השירות? 

<היו"ר עמרם מצנע:>
לא, אי-אפשר.

<לירן שפיגל:>
לא.

<היו"ר עמרם מצנע:>
זה דבר לא מקובל בחוקים.

<פנינה תמנו-שטה:>
קשה לכם לחיות עם הנודע?
<שמעון אוחיון:>
כל עובד שירות יש לו יחסי עובד-מעביד עם המנהל הכללי? 

<לירן שפיגל:>
אבדוק את זה, אני פשוט לא יודע איך זה משפיע על החוק ומשפיע על היישום, אני באמת לא יכול לתקן את הסעיף הזה.

<שמעון אוחיון:>
בוודאי שלא.

<פנינה תמנו-שטה:>
לטעמי, באמת, סליחה שאני אומרת את זה ככה לא ברמה האישית, אבל זה סוג של פחדנות משרדית של הרגולטור, ואני חושבת שלא נכון היה עם הנודע הזה ללכת לאיזה סוג של פניקה שלא תצליחו לאכוף, כי אתה אומר שיש לך סמכות. אני מקבלת את הצעתו של היושב-ראש שיתאמץ כדי לכנס את הוועדה הזאת, אני בלית ברירה אסכים עם הקו.
<היו"ר עמרם מצנע:>
אם את רוצה את יכולה להגיש הסתייגות ולנסות - - - 

<פנינה תמנו-שטה:>
לא, אני לא אעשה את זה בשלב הזה. אנחנו נעביר את זה, אקבל את זה.

<שמעון אוחיון:>
הורדת עובדי שירות.

<פנינה תמנו-שטה:>
אני גם אבדוק ואעקוב אחרי משרד החינוך לראות כמה אתם באמת אקטיביים כמי שאמונים בראש ובראשונה – יותר אפילו מחברי הכנסת – להגן על הילדים האלה, אם תצליחו לפתח מנגנונים ולדאוג שגם עוברי השירות יהיו יותר מפוקחים.
<היו"ר עמרם מצנע:>
תקראי. 
<לירן שפיגל:>
אני אומר כבר, שנפתח גם מנגנון שישכלל את כל הבדיקה לגבי עובדי הוראה.

<פנינה תמנו-שטה:>
מצוין.

<לירן שפיגל:>
אבל זה מצריך - - - הוצאה של החוק.
<היו"ר עמרם מצנע:>
תקראי ונראה איפה צריך - - -
<מירב ישראלי:>
אני מזכירה שבישיבה הקודמת הכנסנו כל מיני תיקונים, אבל עוד לא הספקתי לנסח אותם.

<היו"ר עמרם מצנע:>
הם עוד לא בפנים.
<מירב ישראלי:>
כן, אז אקרא ואגיד מה היו התיקונים. 
<היו"ר עמרם מצנע:>
עם התיקונים.

<מירב ישראלי:>
אז יש בחוק פיקוח בסעיף 18 בכותרת - - -

<יהודית גידלי:>
את משאירה את הכותרת as is?
<היו"ר עמרם מצנע:>
לא, מוחקים.

<שמעון אוחיון:>
לא, מורידים אותה.
<פנינה תמנו-שטה:>
מורידים את "עובד שירות".
<מירב ישראלי:>
בשנייה ושלישית אין שם, יש רק מספר תיקון, אז בכל מקרה זה יורד.
<יהודית גידלי:>
אוקיי.

<היו"ר עמרם מצנע:>
אוקיי.

<מירב ישראלי:>
בסדר, אין בעיה. אז בסעיף 18 "בכותרת השוליים, בסופה יבוא "או התלייתו"; (2) אחרי סעיף קטן (א) יבוא: "(א1) המנהל הכללי יתלה אישור לפי סעיף 16 אם הוגש נגד עובד חינוך כתב אישום בחשד לביצוע עבירת מין או אלימות חמורה בקטין או בחסר ישע" – הורדנו את המילים: "אשר עליו הוא אחראי או היה אחראי במסגרת עבודתו", זה צריך להיות - - -

<פנינה תמנו-שטה:>
נכון, יפה.
<מירב ישראלי:>
אמרנו שזה יהיה "במוסד החינוך". צריך "חסר ישע" גם? להשאיר גם "חסר ישע" בהקשר הזה?
<היו"ר עמרם מצנע:>
כן, תשאירי.
<יצחק קדמן:>
כי יש חסרי ישע שאינם קטינים. 

<מירב ישראלי:>
שעובד הוראה אחראי עליהם?

<יהודית גידלי:>
מה זאת אומרת?

<מירב ישראלי:>
כמו בחינוך מיוחד.

<היו"ר עמרם מצנע:>
בחינוך מיוחד עד גיל 20.

<יצחק קדמן:>
חינוך מיוחד מעל גיל 18 הוא תלמיד ומורה, והוא חסר ישע ולא - - -
<מירב ישראלי:>
18 עד 21.

<לירן שפיגל:>
אוקיי, בחינוך מיוחד.
<מירב ישראלי:>
בחינוך מיוחד יש לנו את שזה, כן, במוסדות חינוך, בסדר. "אלא אם כן שוכנע כי קיימים טעמים מיוחדים המצדיקים שלא להתלות את האישור, וכי לא ייגרם נזק לקטין או לחסר ישע" שוב, אנחנו מורידים את "שעליו העובד אחראי". 
<שמעון אוחיון:>
אלא מה?
<פנינה תמנו-שטה:>
רגע, עוד הפעם. 
<מירב ישראלי:>
אני מורידה את המילים "שעליו העובד אחראי במסגרת עבודתו".

<היו"ר עמרם מצנע:>
כדי לא להגביל את זה רק לעובדים אחראיים אלא לכל מי שנמצא בחצר בית-ספר.
<שמעון אוחיון:>
אם הוא חסר ישע, נקודה.

<מירב ישראלי:>
המשמעות – אבל אני שואלת, שבעצם זה לא "וכי לא ייגרם נזק לְקטין או לחסר ישע" לא "לַקטין או לחסר הישע", נכון? בכלל. 
<פנינה תמנו-שטה:>
"לא ייגרם נזק לקטין או לחסר הישע". 
<מירב ישראלי:>
לא, לא ה-, זה כל קטין או חסר ישע. 

<היו"ר עמרם מצנע:>
כן.

<פנינה תמנו-שטה:>
נכון.

<מירב ישראלי:>
אני משאירה את זה ככה. "החלטה לפי סעיף קטן זה תהיה בכתב; בסעיף קטן זה", "אחראי" אנחנו לא צריכים יותר. "חסר ישע" אנחנו צריכים, "ועבירת מין" גם. אני מזכירה שהוספנו סעיף שאין בכך כדי לגרוע מהוראות חוק הרשויות המקומיות משמעת.

<פנינה תמנו-שטה:>
הוראות כל דין אחר, כן, זה נראה לי יותר.
<מירב ישראלי:>
נבדוק אם רק זה או כל דין אחר. אנחנו מוסיפים גם הוראה כללית לגבי עבירות אחרות שנותנת למנכ"ל שיקול דעת להשעות עובד, אם אתם זוכרים, אם הוא עבר עבירה או הוגש כתב אישום, נכון? 

<לירן שפיגל:>
הוגש כתב אישום.
<מירב ישראלי:>
על עבירה שמפאת מהותה, חומרתה או נסיבותיה אין הוא ראוי לשמש כעובד הוראה.
<פנינה תמנו-שטה:>
שזה הסעיף שגם הקראת. 

<מירב ישראלי:>
זוכרים את זה?

<פנינה תמנו-שטה:>
בסדר.

<לירן שפיגל:>
זה מדבר על עובדי הוראה. אנחנו מדברים עכשיו על עובדי הוראה, אנחנו - - -
<פנינה תמנו-שטה:>
אז זה אותו דבר בערך.

<לירן שפיגל:>
אנחנו אומרים: למנכ"ל יש סמכות לשקול השעיה של עובד הוראה במידה שיש עבירות אחרות או עבירות חמורות.

<פנינה תמנו-שטה:>
בסדר גמור.
<מירב ישראלי:>
הנושא של העבירות הנוספות שיצחק קדמן הזכיר, שתי עבירות נוספות, אני לא זוכרת אם זה היה בתוך הסעיף הראשון או שהחלטנו שזה יהיה בסוף בסעיף השני.
<יצחק קדמן:>
אני לא יודע איפה, אבל צריך להוסיף אותם, זה גם - - - 

<מירב ישראלי:>
אבל אם זה "מפאת חומרתה, מהותה או נסיבותיה" אז - - -

<יצחק קדמן:>
לא, זה בסעיף הראשון במקרה שאין שיקול דעת.
<מירב ישראלי:>
אז את זה צריך להוסיף בסעיף הראשון. בעצם בסעיף הראשון - "עבירת מין או אלימות חמורה" זה גם כהגדרתה בסעיף 47 לחוק שירות המדינה משמעת, ושתי העבירות שהיו, תזכיר לי. 

<יצחק קדמן:>
אחת הייתה הטרדה מינית, - -
<היו"ר עמרם מצנע:>
רשתות חברתיות, לא?

<פנינה תמנו-שטה:>
כן, הרשתות החברתיות.
<יצחק קדמן:>
- - והשנייה הייתה פרסום והחזקה של חומרי תועבה. 
<מירב ישראלי:>
אבל הטרדה מינית זה כל ההטרדה מינית לפי חוק הטרדה מינית?

<יצחק קדמן:>
כתוב לי פה סעיף 348.

<מירב ישראלי:>
לחוק העונשין?
<יצחק קדמן:>
כן.
<מירב ישראלי:>
והיה 214.

<לירן שפיגל:>
214(ב).

<מירב ישראלי:>
נכון. אז את זה אנחנו מכניסים לסעיף של ההשעיה חובה. אז אנחנו מוסיפים גם סעיף שיקול דעת. "(3) בסעיף קטן (ב), בסופו יבוא "או להשעות עובד חינוך שאישורו הותלה כאמור בסעיף קטן (א1)". "בסעיף 19 לחוק העיקרי, אחרי "ולא יבטל" יבוא "או יתלה". את סעיף 22 בעצם אנחנו מורידים כי זה עובד שירות. 
<לירן שפיגל:>
יש לי שאלה, קיווינו שנוכל לפקס את זה לפני. היום כשאיל בודק אז הוא פשוט מריץ את כל העובדים במרשם ובודק מה מצבם, בכמה מדובר? בכמה עובדים? 50,000?
<איל פרידמן-מירב:>
60,000 בשנה.
<לירן שפיגל:>
60,000 עובדים בשנה, בהנחה שנעשה את זה עכשיו כל שנה ונריץ 60,000. השאלה אם יש אפשרות, בדומה למה שיש בחוק למניעת העסקת עברייני מין, שתהיה אפשרות לקבל דרך החוק, אבל המשטרה לא פה, לקבל את המידע לגבי העבירות הספציפיות האלה בנפרד. כי מה שקורה היום, כשהיום בא מעסיק למשטרה אז המשטרה מריצה באיזשהו אופן את הפרטים של העובדים רק כלפי העבירות שנוגעות למניעת העסקת עברייני מין. למעשה, מה שהיינו רוצים זה שתהיה לנו את אותה אפשרות. כלומר, כשמדובר על העבירות האלה תהיה לנו גישה אחרת, כי מה שקורה, המשטרה היום מבחינתה מעמידה או את המרשם הפלילי כסל מאוד מאוד גדול או סל מיוחד לחוק למניעת העסקת עברייני מין.
<מירב ישראלי:>
אבל זה נובע ממילות החוק או שזה משהו שהם עשו בעקבות החוק? אני יכולה להסתכל.
<לירן שפיגל:>
אני לא זוכר אם זה נובע מהחוק עצמו או שזה נובע מעצם זה שהם צריכים ליישם את החוק ואז הם בנו - - -
<מירב ישראלי:>
נראה לי שבלי שהמשטרה פה לא נוכל להכניס כזה דבר.
<יעקב פרידברג:>
זו כמעט שאלה טכנית.
<לירן שפיגל:>
זהו, חבל.
<פנינה תמנו-שטה:>
המשטרה נכנסו עכשיו לאיזה סוג של - - -
<יצחק קדמן:>
מניעת העסקת עברייני מין זה לא משהו שכתוב בחוק אלא המשטרה עשתה את זה לנוחיותה.
<מירב ישראלי:>
זהו, בדיוק, נכון.
<פנינה תמנו-שטה:>
הם לא באו.
<מירב ישראלי:>
זה דווקא טוב להם, לדעתי.

<יצחק קדמן:>
במקום להריץ את הכול אז היא עשתה תכנון שיאפשר לה לבדוק עבירות מסוימות, ואחר כך גם בחוק הזה הוספתם בשעתו - - -
<מירב ישראלי:>
לדעתי הם יעשו את זה, אבל - - -
<היו"ר עמרם מצנע:>
כן, אבל בכל מקרה אי-אפשר להכניס פה משהו שמחייב את המשטרה כשהם לא פה.
<יצחק קדמן:>
אני רק אומר שזה אפשרי.
<היו"ר עמרם מצנע:>
שזה קיים. הלאה, קדימה.
<מירב ישראלי:>
זה לא מונע מהם לעשות את זה. את 22 בעצם צריך להוריד כי זה עוסק בעובד שירות. 

<פנינה תמנו-שטה:>
בצער וביגון. 

<היו"ר עמרם מצנע:>
בצער ויגון.

<יעקב פרידברג:>
כולו?

<יצחק קדמן:>
זמנית, פנינה. 

<היו"ר עמרם מצנע:>
זמנית.

<מירב ישראלי:>
תגיד לפרוטוקול.

<יצחק קדמן:>
שזה זמני בלבד.

<יעקב פרידברג:>
לד"ר קדמן יש סבלנות. 

<מירב ישראלי:>
כן. יש דברים ב-י"א וב-י"ב שהוא הצליח. סעיף 23 לדעתי זה גם עובד שירות, אני רק בודקת. 
<לירן שפיגל:>
כן, 23 זה עובד שירות. 

<מירב ישראלי:>
כן, זה עובד שירות, אז אנחנו מורידים גם את זה.

<פנינה תמנו-שטה:>
בצער וביגון. 

<מירב ישראלי:>
הוספת סעיף 25א: "הותלה אישור של עובד חינוך לפי סעיף 18(א1) או הושעה עובד שירות" אנחנו מורידים. "תימשך ההתליה או ההשעיה, לפי העניין, עד למתן פסק הדין הסופי בהליך הפלילי נגדו או עד להפסקת ההליך; ואולם המנהל הכללי רשאי להורות על הפסקת ההתליה או ההשעיה במועד מוקדם יותר." כאן עוד ביקשתם - -
<פנינה תמנו-שטה:>
הוספנו.
<מירב ישראלי:>
- - להוסיף את המנגנון של סעיף קטן (ב), אז נוסיף אותו עם ההתייעצות עם היועץ המשפטי לממשלה.
<לירן שפיגל:>
כן.
<פנינה תמנו-שטה:>
נכון. שתמיד אפשר בעצם להתייעץ. 

<מירב ישראלי:>
"בלי לגרוע מהוראות סעיף קטן (א), מי שאישורו הותלה" – לא הושעה – "רשאי לפנות למנהל הכללי בבקשה שיורה על הפסקת ההתליה או ההשעיה; פנה" - - -

<פנינה תמנו-שטה:>
רגע, לא הבנתי. מי שאישורו הותלה, הכוונה בגלל שיש את זה בסעיף (א).
<מירב ישראלי:>
עובד חינוך, כן.

<פנינה תמנו-שטה:>
הותלה? למה הוא הושעה? 

<מירב ישראלי:>
הושעה זה עובד השירות. בעצם זה הסדר קצת שונה, כי לגבי עובד חינוך הוא מקבל אישור מראש מהמנכ"ל, אז למנכ"ל יש אפשרות להתלות את האישור. לעומת זאת, עובד שירות - יש רק רשימה, ולכן הפרוצדורה היא שהמנכ"ל פונה למנהל בית-הספר - - 

<פנינה תמנו-שטה:>
ואז מתלים.

<מירב ישראלי:>
- - ואומר לו: תשעה אותו.

<פנינה תמנו-שטה:>
השאלה שלי, אבל זה לא אומר שזה חלילה גורע מאיזו הוראת חוק אחרת שנותנת לו את הסמכות אחר כך לפטר. 

<מירב ישראלי:>
לא.
<לירן שפיגל:>
לא, זה לא קשור.
<פנינה תמנו-שטה:>
שאלתי. תודה.

<מירב ישראלי:>
יש לו סעיף אחר לזה.
<מירב ישראלי:>
"פנה עובד כאמור, ישקול המנהל הכללי בתום שישה חודשים מיום מתן ההחלטה בדבר ההתליה, בהתייעצות עם היועץ המשפטי לממשלה או בא כוחו, את האפשרות להפסיק את ההתליה באותו מועד; החליט המנהל הכללי שלא להפסיק את ההתליה במועד כאמור, ישקול מחדש בהתייעצות עם היועץ המשפטי לממשלה או בא כוחו, אחת לתשעה חודשים" וכו'.

ומה שעוד נשאר פתוח, לירן, זו שאלת התחילה, כי אמרתם שלגבי עובדים קיימים במערכת אתם צריכים זמן כדי להריץ את זה.

<לירן שפיגל:>
נכון, עשינו בדיקה. דבר ראשון, יש לי שאלה, אני חייב להגיד שלא התייעצתי לגבי זה עם המשרד, אבל היום אם אני דורש לפטר עובד אני יכול להוציא צו סגירה.
<מירב ישראלי:>
מה אתה יכול?

<לירן שפיגל:>
להוציא צו סגירה.

<יעקב פרידברג:>
לגבי עובד הוראה.
<מירב ישראלי:>
אה, לרישיון. אתה יכול בעצם לבטל את הרישיון.
<לירן שפיגל:>
לגבי התליה. אני רק מבהיר לוועדה שלא אוכל להוציא צו סגירה לבית-ספר במידה והם לא מתלים.
<פנינה תמנו-שטה:>
אז מה זה אומר? שכרגע בהסדר הזה - - -

<יצחק קדמן:>
שבית-הספר יכול לעשות מה שהוא רוצה.
<פנינה תמנו-שטה:>
אז אנחנו צריכים להוסיף, אתה צודק, זו הערה מאוד נכונה. 

<היו"ר עמרם מצנע:>
זאת אומרת, אם בית-הספר לא מקיים את - - - 

<לירן שפיגל:>
לא מקיים הוראה של פיטורין אז אני יכול להוציא צו סגירה. 

<היו"ר עמרם מצנע:>
ואם בית-הספר לא מקיים צו של השעיה אתה לא יכול.

<לירן שפיגל:>
אני יכול להשתמש בסנקציות אחרות אבל הן לא סנקציות - - - 

<פנינה תמנו-שטה:>
איזה סנקציות?
<לירן שפיגל:>
אני יכול לעצור לו תקצוב, אנחנו עושים את זה.
<איל פרידמן-מירב:>
יש מספיק סנקציות.

<פנינה תמנו-שטה:>
בסדר, זה נראה לי מספיק, תקצוב כרגע, לא? מה אתה אומר?
<היו"ר עמרם מצנע:>
כן, זה מספיק. 
<פנינה תמנו-שטה:>
התהפכו התפקידים. 

<היו"ר עמרם מצנע:>
לדעתי, גם מאחר שכל המוכר שאיננו רשמי מחויב ברישיון כל שנה אז אתה - - -
<לירן שפיגל:>
או כל כמה שנים. אנחנו מנסים דווקא להאריך את המועד.

<היו"ר עמרם מצנע:>
אתם עכשיו מנסים להאריך, אבל עד היום זה כל שנה.

<לירן שפיגל:>
כבר היום יש בתי-ספר וגנים שמקבלים גם לחמש שנים, זה לא משהו - - - 

<היו"ר עמרם מצנע:>
מהמוכר שאיננו רשמי?
<לירן שפיגל:>
כן.

<היו"ר עמרם מצנע:>
טוב, זו בשורה טובה.

<יצחק קדמן:>
מירב, מחקתם את המילה "השעיה" לכל אורך הדרך? 

<מירב ישראלי:>
כן, זה עובד שירות.

<לירן שפיגל:>
כן, כי זה נוגע לעובד שירות.

<פנינה תמנו-שטה:>
זה אותו דבר התליה או השעיה לפי מה שאני מבינה, אלא אם כן תגידו לי אחרת.
<לירן שפיגל:>
אסביר. כי מבחינת עובד שירות הוא יכול לעבוד רק אם נתתי לו אישור, אם לא נתתי לו אישור הוא לא אמור לעבוד בכלל. ולכן, אם אני מתלה את האישור שלו, זה כמו להשעות. כלומר, לעובדי שירות אני פשוט לא נותן אישור, הם פשוט לא עובדים. 

<יצחק קדמן:>
השאלה היא, אם יש עובד שעבד בלי אישור ואין לך כרגע מה - - - 

<לירן שפיגל:>
אז הוא לא יכול לעבוד, אז הוא צריך לפטר אותו גם ככה כי אין לו אישור.
<פנינה תמנו-שטה:>
גם אני לא הבנתי.

<יצחק קדמן:>
השאלה היא למה להוריד את המילה השעיה, כי בפרקטיקה היומיומית אתם משתמשים בזה.

<לירן שפיגל:>
לא, הטרמינולוגיה - - -

<יצחק קדמן:>
אני מקבל מכתבים מהמנכ"לית שכותבת לי: לא התלינו. 

<היו"ר עמרם מצנע:>
הטרמינולוגיה לא חשובה פה, הלוא בסופו של דבר העובד לא בעבודה.
<פנינה תמנו-שטה:>
אז זו טרמינולוגיה של אותה תוצאה. רגע, בן-אדם שהותלה לו האישור, הוא לא יכול בכלל לעבוד.
<לירן שפיגל:>
נכון, כי אין לו אישור.

<פנינה תמנו-שטה:>
אז זה אותו דבר.

<היו"ר עמרם מצנע:>
כן.
<לירן שפיגל:>
עשינו ישיבה גם לגבי המנגנון. אנחנו צריכים לעשות היערכות גם לגבי בדיקה של כל העובדים כל תקופה ולעשות התאמות מחשוביות לעניין הזה, כי זה מצריך איזשהם שינויים מבחינת המיכון והעדכון מול מערכת המנב"ס, המערכת שלנו. וגם נרצה לבדוק מול המשטרה בכל זאת את האופציה לעשות איזשהם מנגנונים יותר ישימים ויעילים. אנחנו חושבים שלפי הבדיקה גם נצטרך כנראה לגייס עובדים לעניין הזה כי היקפי העבודה יגדלו, כמו שאיל ציין, מדובר על 60,000 עובדים. אנחנו בודקים.
<פנינה תמנו-שטה:>
כשתהיה מחלקה תהיה "ביג בוס".
<היו"ר עמרם מצנע:>
מתי אתם מוציאים תוכנה?
<לירן שפיגל:>
אנחנו מבקשים שנה לתחילה כדי שנוכל להכין את המערכת.
<פנינה תמנו-שטה:>
שנה? זה יותר מדי.
<לירן שפיגל:>
כן.

<היו"ר עמרם מצנע:>
יש הבדל בין עובדים חדשים לעובדים קיימים?
<לירן שפיגל:>
היום אנחנו בודקים ככה: דבר ראשון גם עושים יישור קו לגבי כל אלה שלא נבדקו, אבל חוץ מזה מה שהסבירו לי, לגבי מכללות הם כבר נבדקים בשלב המכללות. גם יותר קל לנו כי אלו מכללות שהן בקשר ישיר עם המשרד, זה מכללות להכשרת עובדי הוראה ואנחנו הרבה יותר מעורבים בכל השלב של ההכשרה, ואז לפני שהם נכנסים לשנה הרביעית של שנת הסטאג' הם נבדקים. 

<דליה מזרחי:>
בשנה ג' כשכבר הם מסיימים את החובות שלהם וצריכים - - - 

<היו"ר עמרם מצנע:>
וזה לא נכון לאוניברסיטאות?
<דליה מזרחי:>
הם עם ממשק אתם.
<לירן שפיגל:>
לא. אוניברסיטאות, רק אם הוא ניגש לאגף כוח-אדם במחוז ומבקש להיקלט, רק אז הוא עובר את שלב הבדיקה.
<היו"ר עמרם מצנע:>
אני חוזר ושואל, האם לגבי מורים חדשים שמתקבלים אפשר להחיל את זה במיידי? 
<שמעון אוחיון:>
מייד.
<לירן שפיגל:>
אנחנו כבר מחילים, אנחנו כבר בודקים.
<היו"ר עמרם מצנע:>
בחוק.
<לירן שפיגל:>
אבל אני לא צריך להתלות את האישור של עובד חדש. 

<מירב ישראלי:>
הוא לא נותן לו אישור.
<לירן שפיגל:>
לא אתן לו.

<היו"ר עמרם מצנע:>
אבל הוא נכנס לקטגוריה הזו ב-.day one 
<פנינה תמנו-שטה:>
אבל הוא אומר שהוא רוצה שנה היערכות, מה זה משנה. זה אומר שהחוק יכנס לתוקף - - -
<דליה מזרחי:>
מנהל בית-הספר צריך לשלוח בקשה לאישור העסקה של עובדים חדשים בחינוך המוכר שאינו רשמי טרם העסקתם.
<לירן שפיגל:>
הם לא נכנסים בכלל, אין להם אישור.
<פנינה תמנו-שטה:>
בסדר, אז הם לא רלוונטיים.

<היו"ר עמרם מצנע:>
אתה אומר שבלאו הכי אם הוא עושה עבירה אחרי שהוא נכנס אז זה חוזר למנגנון.

<דליה מזרחי:>
למנגנון של הבדיקה החוזרת. 
<פנינה תמנו-שטה:>
אפשר לשנות את המנגנון של הבדיקה.

<היו"ר עמרם מצנע:>
בואו נלך על תחילת שנת הלימודים הבאה שזה שלושת-רבעי שנה.
<פנינה תמנו-שטה:>
תשעה חודשים. 

<יצחק קדמן:>
אפשר לצמצם את הבדיקות.
<פנינה תמנו-שטה:>
זה תשעה חודשים.

<היו"ר עמרם מצנע:>
הם יודעים מה המשמעות.

<יצחק קדמן:>
אבל תן לי שנייה להציע משהו.

<פנינה תמנו-שטה:>
אין לי בעיה שזה יהיה שנה.
<יצחק קדמן:>
הרי אנשים שנמצאים במערכת יותר מחמש שנים - - -
<איל פרידמן-מירב:>
אין סיכוי.

<פנינה תמנו-שטה:>
אין סיכוי? שנה אתם צריכים?

<איל פרידמן-מירב:>
לפחות. לפחות, כי יש פה גם עניין של מערכות - - -

<פנינה תמנו-שטה:>
אז ניתן להם שנה.

<יצחק קדמן:>
אבל לא צריך לבדוק את כולם. עברו חמש שנים וכתב האישום עוד לא התבשל למשפט, אז כנראה שאין שם שום דבר. זה לא שצריך לבדוק את כל האנשים - - - 

<פנינה תמנו-שטה:>
אגיד לך למה אני מוכנה להתפשר על שנה. אם במהלך השנה הזאת יגויסו עובדים לצורך הדבר הזה, יעמוד מנגנון שהוא עובד והאפקטיביות תגבר, מה טוב. יכול להיות מצב שאנחנו נגיד עוד חצי שנה ואז תעמידו איזה משהו יותר רעוע ועם זה הם יישארו. אז אני מעדיפה לחכות שנה עם משהו שנותן תוצאות יותר טובות. 

<יצחק קדמן:>
אם אני יודע שהוגש נגד מישהו כתב אישום ואני מודיע להם, אז הם יגידו: עכשיו חכה שנה? 

<פנינה תמנו-שטה:>
לא.
<היו"ר עמרם מצנע:>
לא.

<שמעון אוחיון:>
לא.

<לירן שפיגל:>
לא נוכל להתעלם. 

<פנינה תמנו-שטה:>
הבנתי את החשש שלך, ד"ר קדמן, הם לא יתעלמו, הם אמרו שהם עושים, בלאו הכי הם יעשו הכול. בשנה הזאת הם רוצים להעמיד מנגנון טוב. 
<איל פרידמן-מירב:>
מה שאנחנו עושים אנחנו עושים. ומי שיש לו כתב אישום, ומי שיש נגדו לא רק כתב אישום, מי שנפתח נגדו תיק ויש לו רישום פלילי גם במהלך השוטף, אנחנו עושים את מה שצריך לעשות.
<פנינה תמנו-שטה:>
אדוני היושב-ראש, אבל זה בהתניה שבעוד שנה אנחנו הולכים לראות. 

<היו"ר עמרם מצנע:>
זה לא התניות בחוק. 

<פנינה תמנו-שטה:>
בהתניה שאנחנו באים לסיור. 

<היו"ר עמרם מצנע:>
פנינה, זה לא התניות בחוק.

<פנינה תמנו-שטה:>
הכול נרשם בפרוטוקול. 

<יצחק קדמן:>
אני מציע שלפחות ילכו על ההצעה של היושב-ראש של שנת הלימודים הבאה. 

<איל פרידמן-מירב:>
כדי להקים מנגנון אפקטיבי שיהיה לו ממשק עם המשטרה - - -
<שמעון אוחיון:>
ההצעה של היושב-ראש לא נראית לכם?
<איל פרידמן-מירב:>
של שנת הלימודים הקרובה? זה לא ישים.

<יצחק קדמן:>
זה עשרה חודשים.

<פנינה תמנו-שטה:>
שנה אתם עובדים על זה. לא מתעוררים בספטמבר בשביל השנה הבאה. 

<איל פרידמן-מירב:>
אנחנו כבר עובדים, חברת הכנסת. 

<מירב ישראלי:>
תשעה חודשים. 

<יצחק קדמן:>
יש להם עשרה חודשים.

<יהודית גידלי:>
תשעה חודשים בדיוק.

<שמעון אוחיון:>
תשעה בדיוק.

<היו"ר עמרם מצנע:>
אנחנו נלך על תחילת שנת הלימודים הבאה, ואתם - - -

<שמעון אוחיון:>
תתאמצו.
<היו"ר עמרם מצנע:>
תתאמצו.

<פנינה תמנו-שטה:>
בסוף אני הייתי בית הלל.
<היו"ר עמרם מצנע:>
אני רוצה להכניס פה עוד סעיף, שאחת לשנה עם כניסתו של החוק לתוקף, משרד החינוך ידווח לוועדה על המספרים של עובדים שהושעו.
<פנינה תמנו-שטה:>
כן.
<היו"ר עמרם מצנע:>
לא צריך שמות כמובן, אבל במספרים.
<מירב ישראלי:>
אעשה משהו דומה לחוק זכויות התלמיד.

<איל פרידמן-מירב:>
אלה שעובדים בפועל שהושעו? 

<היו"ר עמרם מצנע:>
שהושעו.

<פנינה תמנו-שטה:>
שהושעו, כן, מתוך הבדיקה שעולה.

<מירב ישראלי:>
אין לי פה את חוק זכויות התלמיד, נעשה משהו.
<יהודית גידלי:>
יש לי אצלי על השולחן.
<יצחק קדמן:>
ממילא יהיו לכם הנתונים האלו.

<היו"ר עמרם מצנע:>
כן, הלוא זה נתון שקיים. אני רוצה רק שיכנס לאיזשהו מסלול שנראה. 

<פנינה תמנו-שטה:>
מעקב.
<היו"ר עמרם מצנע:>
היום אתם מדווחים על ילדים, על תלמידים.
<לירן שפיגל:>
אנחנו מדווחים היום על הרחקות תלמידים.
<מירב ישראלי:>
נעשה משהו דומה לסעיף ההוא.

<פנינה תמנו-שטה:>
על הרחקות תלמידים?
<יצחק קדמן:>
לצמיתות.

<לירן שפיגל:>
לפי חוק זכויות התלמיד. 

<מירב ישראלי:>
יהודית הלכה להביא את החוק, ננסח את זה בדומה לחוק זכויות התלמיד.
<פנינה תמנו-שטה:>
בסדר, תשעה חודשים.

<מירב ישראלי:>
להצביע?

<היו"ר עמרם מצנע:>
אנחנו מצביעים.

<מירב ישראלי:>
יש לי רק את רשות הדיבור - - -
<פנינה תמנו-שטה:>
אנחנו מצביעים ומאשרים את זה עם התיקונים שהכנסנו בתוספות והמחיקות.

הצבעה

בעד – פה אחד
הצעת החוק אושרה.
<לירן שפיגל:>
ברשותכם, אני רק מעדכן שזה מה שאתם מבקשים, בסדר? 

<היו"ר עמרם מצנע:>
בסדר גמור. אנחנו כבר הצבענו פה אחד. תודה רבה ובהצלחה.
<פנינה תמנו-שטה:>
תודה רבה לך, אדוני היושב-ראש, תודה לכם, נציגי המשרדים, וחבר הכנסת שמעון אוחיון.
 <הישיבה ננעלה בשעה 16:56.>
